ΓΡΑΠΤΗ ΕΡΩΤΗΣΗ E-1919/98

υποβολή: Karin Jöns (PSE) προς την Επιτροπή

(18 Ιουνίου 1998)

Θέμα: Γονική άδεια

Το Συμβούλιο ψήφισε στις 3 Ιουνίου 1996 την οδηγία 96/34/ΕΚ(1) σχετικά με τη συμφωνία πλαίσιο για τη γονική άδεια που συνήφθη από την UNICE, την CEEP και την CES. Τα κράτη μέλη υποχρεούνται να συμμορφωθούν προς την οδηγία αυτή το αργότερο στις 3 Ιουνίου 1998 ή καλούνται να διασφαλίσουν ότι οι κοινωνικοί εταίροι έχουν θεσπίσει τις απαραίτητες διατάξεις μέσω συμφωνίας, οφείλουν δε (τα κράτη μέλη) να λάβουν όλα τα απαραίτητα μέτρα ώστε να επιτευχθούν τα αποτελέσματα που επιβάλλονται από την οδηγία αυτή. Σε περίπτωση "ιδιαιτέρων δυσχερειών ή υλοποιήσεως με συλλογική σύμβαση" μπορεί να διατεθεί κατ' ανώτατο όριο ένα ακόμη έτος.

1. Ποιά κράτη μέλη έχουν ενημερώσει την Επιτροπή για τη μεταφορά της οδηγίας από 3 Ιουνίου 1998;

2. Μπορεί η Επιτροπή να επιβεβαιώσει ότι στα εν λόγω κράτη μέλη έχουν επιτευχθεί μέσω της μεταφοράς όλα τα αποτελέσματα που προβλέπει η οδηγία;

3. Σε ποιά κράτη μέλη χορηγήθηκε παράταση της προθεσμίας μεταφοράς κατά ένα ακόμη έτος; Η εν λόγω παράταση της προθεσμίας βασίζεται σε "ιδιαίτερες δυσχέρειες" ή σε μια "υλοποίηση με συλλογική σύμβαση";

4. Ποιά κράτη μέλη δεν έχουν μεταφέρει την οδηγία;

5. Ποιά μέτρα προτίθεται να λάβει η Επιτροπή ώστε να επιβάλει τη μεταφορά της οδηγίας και στα εν λόγω κράτη μέλη;

Απάντηση του κ. Flynn εξ ονόματος της Επιτροπής

(3 Αυγούστου 1998)

1.-4. Στις 3 Ιουνίου 1998, ημερομηνία της λήξης της προθεσμίας που προβλέπεται για τη μεταφορά στο εσωτερικό δίκαιο της οδηγίας 96/34/ΕΚ, η Επιτροπή είχε λάβει κοινοποίηση των εθνικών μέτρων εφαρμογής (ΕΜE) της οδηγίας αυτής που εγκρίθηκαν από το Βέλγιο, τη Δανία, την Ισπανία, τη Γαλλία, τις Κάτω Χώρες και τη Σουηδία. Η Αυστρία κοινοποίησε στην Επιτροπή μόνο ορισμένα ΕΜΕ της οδηγίας. Η Επιτροπή υπενθυμίζει επίσης στο αξιότιμο μέλος του Κοινοβουλίου ότι αυτή η οδηγία, που εκδόθηκε στο πλαίσιο της συμφωνίας για την κοινωνική πολιτική, δεν εφαρμόζεται στο Ηνωμένο Βασίλειο. Η οδηγία 97/75/ΕΚ του Συμβουλίου της 15ης Δεκεμβρίου 1997 για την τροποποίηση και την επέκταση, στο Ηνωμένο Βασίλειο, της οδηγίας 96/34/ΕΚ σχετικά με τη συμφωνία πλαίσιο για τη γονική άδεια που συνήφθη από την UNICE, την CEEP και τη CES(2) εγκρίθηκε από το Συμβούλιο στις 15 Δεκεμβρίου 1997. Η οδηγία αυτή ορίζει την 15η Δεκεμβρίου 1999 ως την προθεσμία μεταφοράς από το Ηνωμένο Βασίλειο της οδηγίας σχετικά με τη γονική άδεια.

2. Η Επιτροπή εξετάζει πάντα τα ΕME της οδηγίας που της κοινοποιήθηκαν από ορισμένα κράτη μέλη. Μετά την ολοκλήρωση της εξέτασης αυτής, η Επιτροπή θα αποφασίσει εάν η μεταφορά επέτρεψε στα ενδιαφερόμενα κράτη μέλη να εκπληρώσουν τις υποχρεώσεις τους όσον αφορά την εφαρμογή της οδηγίας.

3. Στις 3 Ιουνίου 1998, μόνο η Ιρλανδία και η Αυστρία είχαν κοινοποιήσει επίσημα στην Επιτροπή τη βούλησή τους για τη διάθεση συμπληρωματικού χρονικού διαστήματος για τη μεταφορά της οδηγίας, όπως τους επιτρέπει το άρθρο 2, παράγραφος 2, της εν λόγω οδηγίας. Οι ιρλανδικές και αυστριακές αρχές διαπίστωσαν την ύπαρξη "ιδιαίτερων δυσχερειών".

5. Σύμφωνα με την πρακτική της όσον αφορά το θέμα και λόγω της αρμοδιότητάς της του θεματοφύλακα των συνθηκών, η Επιτροπή θα ξεκινήσει πολύ σύντομα τις διαδικασίες παράβασης κατά των κρατών μελών που δεν κοινοποίησαν στην Επιτροπή τα δικά τους ΕME της οδηγίας σχετικά για τη γονική άδεια.

(1) ΕΕ L 145, 19.6.1996, σελ. 4.

(2) ΕΕ L 10, 16.1.1998.